Rowers skiet ma van twee dood ná biduur | Die nuwe Suid-Afrika
« Axe victim 'knows mom is dead'
Plaasvrou in haar bed geskiet, gewond toe rowerbende toeslaan »
Rowers skiet ma van twee dood ná biduur
Oct 10 2008 09:22:27:957PM – (SA)
'n Vroulike sendeling is eergisteraand deur rowers agter haar motor se stuurwiel in die voorkop geskiet nadat sy met haar dogtertjies wou vlug en in 'n boom vasgery het.
Mev. Rianna Henning (31) is by die ingang van die Fishersman's Village-Christelike sentrum in Honeydew aan die Wes-Rand doodgeskiet.
Henning en haar man, Abri (35), het hulle sowat ses weke gelede as hoofbestuurders by die Christelike bediening van pastoor Linda Patterson (59) hier aangesluit.
Patterson het dié sentrum, wat ook as ontvlugtingsoord dien, sowat vier jaar gelede op 'n hoewe naby Johanweg gestig.
Patterson sê 'n groep vroue wat 'n bidsessie by die sentrum bygewoon het, het omstreeks 22:00 vertrek.
Me. Heather Costaras (35), Patterson se oudste dogter, sê sy vermoed die gewapende mans het in die riete langs die veld weggekruip en die perseel binnegesluip toe die hek oopgemaak is sodat die vroue kon uitgaan.
Patterson wou die biduur-vertrek gaan sluit toe haar worshond naby 'n bos gegrom het.
'n Man het uit die bos gespring, haar mond en neus toegedruk en haar beveel om stil te bly, terwyl hy haar in die huis ingedwing het.
Nog rowers het toe reeds Patterson se jongste dogter, Suzanne (33), voor haar rekenaar op die boonste vlak van die huis oorval.
Die twee vroue se hande is met skoenveters agter hul rug vasgebind en hul koppe is met handdoeke toegegooi terwyl die rowers die huis vir buit deurgesoek het.
Die Henning-egpaar en hul twee dogtertjies, Marcelle (2) en Anika (10 maande), was ondertussen op pad terug na die sentrum, waar hulle ook woon, van 'n ander bidsessie buite die perseel.
By die hek het hulle Patterson gebel om die hek oop te maak. Een van die rowers het die hele tyd 'n pistool teen Suzanne se kop gedruk, terwyl sy Rianna probeer waarsku het deur te sê: "Ons kan nie nou die hek vir julle oopmaak nie. Gaan asseblief weg en kom môre weer terug," het Patterson vertel.
Abri het toe glo uit die motor geklim en deur die riete na die hut van 'n Malawiese priester, net bekend as Ernest, gestap om te vra dat hy die hek oopmaak, toe hy hom in die rowers vasloop waar hulle die buit in Patterson se kar gelaai het. Hy is ook aangehou. Mev. Henning het in die gesin se BMW teruggespring en wou met haar twee dogters wegjaag toe sy agteruit in 'n boom vasjaag.
"Een van die rowers het bloot na haar gestap en haar in die voorkop tussen die oë geskiet," het Patterson gesê.
Patterson het die noodknoppie in die gang met haar ken gedruk voordat die vroue hulself in die badkamer toegesluit het.
Hulle kon skreeuende bande, die botsing en die doodskoot van buite hoor. Die rowers het egter te voet gevlug met net twee selfone, 'n skootrekenaar en salarisgeld vir die werkers.
Mnr. Henning het met sy vrou en kinders na die Wilgeheuwel-hospitaal gejaag. Sy was by haar aankoms by die hospitaal dood.
Henning het die veiligheidsdiens ADT ontbied wat Patterson en haar dogter gaan help het. "Ek wil net God se werk doen en ek word telkemaal deur misdadigers geteiken. Dis my roeping om hier te wees. Ek sal nie weggaan nie," sê Patterson.
This entry was posted on 11 October, 2008 at 8:44 am and is filed under Uncategorized.	You can follow any responses to this entry through the RSS 2.0 feed. You can leave a response, or trackback from your own site.